text: To unge mænd dræbt i en soloulykke ved Vejle
  27 januar 2017 kl. 07.24
  To unge mænd på henholdsvis 20 og 25 år fra Tørring og Vejle omkom sent torsdag aften i en soloulykke på Grejsdalsvej ved Vejle. Bilen skred ud i et sving og ramte et træ.
  Klokken 23 torsdag aften er to unge mænd omkommet ved en alvorlig ulykke på Grejsdalsvej i Vejle.
  Det oplyser vagtchef Mikkel Ross, Sydøstjyllands Politi til Ritzau.
  Mikkel Ross, vagtchef, Sydøstjyllands Politi: "Bilen skred ud i et sving og ramte et træ. Det er, hvad vi ved nu"
  Der er tale om to mænd på 20 og 25 år, der er fra henholdsvis Tørring og Vejle, oplyser vicepolitiinspektør Frede Nissen fra lokalpolitiet i Vejle og siger samtidig, at der går mindst en uge, inden de nærmere omstændigheder ved den voldsomme ulykke er klarlagt.
  Ulykkesstedet er blevet undersøgt af blandt andre en bilinspektør, men det ligger fast, at der er tale om en soloulykke, hvor ingen andre biler var involveret.
  